《题阳城方判簿祷雨诗卷》
明代·宋讷

恒风吹沴薄山林，原隰阳骄暑未沈。三日雨符忧旱祷，一诚天应爱民心。

西山久沐仇香泽，南亩重沾傅说霖。欲识贤侯多善政，阳城来听有年吟。

作者简介：（1311—1390）元明间大名府滑县人，字仲敏。元顺帝至正进士。任盐山尹，弃归。明洪武二年，以儒士征，预修《礼》、《乐》诸书。事竣，不仕归。后以荐授国子助教，累迁文渊阁大学士、国子祭酒。严立学规，勤于讲解。十八年复开进士科，所取士，国子监生占三之二。卒谥文恪。有《西隐集》。